钦定古今图书集成/方舆汇编/职方典/第1225卷 > 《岳阳楼赋》田汝耔
## 钦定古今图书集成/方舆汇编/职方典/第1225卷 > 《岳阳楼赋》田汝耔

“是岁辛巳之冬，巡历兹方，抚时即事而有作也。值此
明盛，又奚为云云？”然区区康乐，私忧过计，若不得已
而为之辞。至于发愤介行，立身以效法古人，亦将孜
孜为善，惟日不足者乎？“嗟余生之不若人兮，夫何离
群而索居。志徜徉而莫羁兮，眈凭高而御虚。夙总角
正一统兮，潜河梁于衡庐。中弱冠以登庸兮，观国光”
而民据。素菲薄而寡谋兮，从拾遗之上书。步廊庙于
逍遥兮，思江湖以容与。历晋阳以揽辔兮，复荆南而
投车。循鄂渚以按节兮，指巴陵而扬旟。衷怀其弗可
解兮，暇日陟夫岳阳。冬融融以如熏兮，景翩翩而就
长。蹑丹梯之迤逦兮，石磴嶒乎相望。刻文桂以为
榱兮，斲《木兰》以为梁。和瑶屑以茨甓兮，涂石脂夫雕
墙。疏绮轩之玲珑兮，排绣扉乎辉煌。控金璧之崆峒
兮，耀《山藻》之斐章。吾不知人间斯所兮，胡然而疑乎
上方？俯灵波而凝睇兮，开素镜之耿光。来君山伊咫
尺兮，宛青螺于中央。沅潺湲而南下，并溆流之汪洋。
辰绵绵其如线兮，酉水合而汤汤。彼资永其右洞兮，
湛俄顷之滂潢。左青涔入于溇澧兮，会东潴之潇湘。
伫徙倚以遐瞩兮，漫青草之苍茫。时周旋以旁眺兮，
渺赤沙而凄怆。怅帝子其不还兮，空徘徊以辛伤。杳
灵妃之安在兮，思恍惚而飞扬。须臾蛟龙纠其奔腾
兮，鼋鼍翼而翱翔。燕雀纷其伏匿兮，鹏鹗并举而颉
颃。挹尘氛之荡涤兮，列仙焱乎清凉。日月代而出没
兮，天地蕴其元黄。托往昔于涉履兮，延登临以遨游。
比国步其多囏兮，横不维之方舟。尝激奋以勇裁兮，
值中道而彝犹。虽强娱以追懽兮，奚能免夫隐忧。今
汤网肇恢廓兮，纲纪于焉兆修。一人穆嘉靖兮，庶工
咸休。适清明跻闲暇兮，伊将何求？偕同心以攀援兮，
乐吾生之优游。烹蒲茭于锜铛兮，炰鱼鳖于釜鬵。佳
人胥献酬兮，稚子为余酌斟。吹桓伊之弄笛兮，调伯
牙之遗琴。歌“《皇华》，舞白苎”兮，将写余之初心。念长夜
之漫漫兮，忽达旦其皦皦。恐祥蔼之氤氲兮，又淫祲
其缥缈。惟天道突其冥冥兮，信消息之渐渐。谅复姤
之相寻兮，实泰否之交占。固哲人之大观兮，羌炳照

积福。永顾虑以儃佪兮，惕上帝之临汝。抱悚栗于平
康兮，何敢怠夫启处。世混浊而莫憬兮，出言若为龃
龉。彼凡古之晏笑兮，伊谁为之诲语？噫嘻白日奄奄
其将暮兮，仰鸿雁之徂征。仆夫驾言孔棘兮，促吾侪
之戒行。闵踪迹之漂泊兮，逐波荡之浮萍。听孺子之
罔觉兮，歌沧浪之濯缨。准前修之规矩兮，庶方圆之
靡争。苟柄凿之弗入兮，终蹇劣而无成。彼阮籍之放
㢮兮，又奚用夫逃形。随彝善道而固守兮，垂不朽之
令名。